Anno Domini millesimo trecentesimo sexagesimo statuta sunt, etc. 1.  Cum non debeat in contrarium reportare, si iuxta varietatem temporum statuta etiam variantur humana, maxime cum urgens necessitas aut evidens utilitas id exposcit et propter paucitatem personarum regularium et insufficientiam nonnullorum necessarium sit et utile, potissimum his diebus, ut uni personae interdum plures administrationis et officia committantur, ea gratia generale Capitulum certis ex causis indultum statuit et diffinit, quod priores, suppriores et cellerarii ceterique officiales Ordinis nostri infra clausuras ipsorum monasteriorum, quotiens eorum abbatibus placuit, foreque utile suis monasteriis decernunt, possint officium prioratus cum uno alio officia exercere, diffinitione quacumque alia in contrarium edita non obstante. 2.  Ut in bonis moribus conformitas teneatur, generale Capitulum duxit laudabiliter ordinandum, quatinus in provinciis, in quibus vigiliae sanctorum cum ieiunio observantur, in eisdem provinciis a personis Ordinis nostri devotione debita studeant ipsas vigilias observare. 3.  Ad aures Capituli generalis fideli relatione pervenit, quod nonnullae abbatissae Ordinis, in quarum monasteriis sunt parochiales ecclesiae et altaria privata a Christi fidelibus erecta et redditibus sufficienter dotata, ad quas ecclesias et altaria opportunis temporibus dictorum monasteriorum abbatissae sacerdotes saeculares in capellanos perpetuos eligunt et recipiunt pro suae libitu voluntatis, per quos aliquando gravia scandala in ipsis monasteriis sunt exorta, cum praedicti saeculares sacerdotes non subiaceant Ordinis regularibus institutis, praedictis scandalis et futuris periculis possibilibus causis cupiens obviare, Capitulum generale abbatissis et conventibus Ordinis universi inhibet sub poena depositionis, quatinus de cetero talia beneficia aliquibus saecularibus conferre non praesumant, patribus abbatibus eorum inconsultis. 4.  Ut commemoratio sancti Adriani in vesperis et in laudibus in Nativitate Beatae Mariae Virginis absque scrupulo fiat per Ordinem universum. 5.  Item, il est par le raport de notables persones pervenut en audiench de chapitre general que maiement en aucuns partie d’Almange aucuns nonains quant el vont parmi villes et citeis quelle usent daucuns manteauls dont les femmes seculeirs usent publement en hontages scande de lordene et en perille de leurs aimes. Li capitre general forcomande a toutes abbest et nonains en telle partie tell habit entirement. Et se nulle port teil manteal se soit por chascune fois un mois entier privee del habit reguleirs et derain de toutes. 